PRIEDAS

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„PRUNEAUX D’AGEN“ / „PRUNEAUX D’AGEN MI-CUITS“

ES Nr. PGI-FR-0149-AM01 – 18.5.2017

SKVN ( ) SGN ( X )

1. Pareiškėjų grupė ir teisėtas interesas

„SYNDICAT DU PRUNEAU D’AGEN“ 2 rue des Magnolias – BP 130 47303 Villeneuve-sur-Lot FRANCE Tel. +33 553415555 faks. +33 553402936 El. paštas contact@pruneau.fr

Sudėtis ir teisėtas interesas: grupė vienija slyvų augintojus ir džiovinimo įmones (pirminio paruošimo grandis) ir slyvų ruošimo arba perdirbimo įmones (antrinio paruošimo grandis). Todėl ji turi teisę prašyti specifikacijos pakeitimų.

2. Valstybė narė arba trečioji šalis

Prancūzija

3. Keičiama (-os) produkto specifikacijos dalis (-ys)

— ☒ Produkto pavadinimas — ☒ Produkto aprašymas — ☐ Geografinė vietovė — ☒ Kilmės įrodymas — ☒ Gamybos būdas — ☐ Ryšys su geografine vietove — ☒ Ženklinimas — ☒ Kita: kontaktinių duomenų atnaujinimas, produkto rūšis, geografinė vietovė, ryšio su kilmės vieta redakcinio pobūdžio pakeitimai, kontrolės įstaigos, nacionaliniai reikalavimai

4. Pakeitimo (-ų) pobūdis

— ☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą — ☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą

5. Pakeitimas (-ai)

5.1. Dalis „Produkto pavadinimas“

Pavadinimas „Pruneaux d’Agen / Pruneaux d’Agen mi-cuits“ keičiamas pavadinimu „Pruneaux d’Agen“, nes žodžiai „mi-cuits“ (liet. pusiau sausos) atitinka „Pruneaux d’Agen“ apibūdinimą, pagal kurį šios džiovintos slyvos išsiskiria tik trumpesniu džiovinimo laiku. Šios džiovintos slyvos nėra rehidratuojamos. Žodžiai „mi-cuits“ pateikiami etiketėje.

5.2. Dalis „Produkto aprašymas“

— Įtraukiama nuostata, kad „Pruneaux d’Agen“ ruošti naudojamos ’d’Ente’ veislės slyvos, „skinamos, kai pasiekia optimalią brandą“. Šis patikslinimas jau yra nurodytas specifikacijos dalyje „Gamybos būdas“.

— Įtraukiama nuostata, kad „Pruneaux d’Agen“ ruošiamos „nepridedant saldiklių“, nes ši sąlyga specifikacijoje aiškiai nenurodyta. Ši nuostata nedaro poveikio produktui, nes jo gamybos būdas nekeičiamas.

— Kalbant apie produktą „Pruneaux d’Agen“, parduodamą su nuoroda „mi-cuits“, pridedama, kad šios džiovintos slyvos po paruošimo „nėra rehidratuojamos“. Šiuo pakeitimu susisteminama gamintojų praktika, nes ji nebuvo patikslinta registruotoje specifikacijoje. Šių džiovintų slyvų nereikia rehidratuoti, nes jos nebūna visiškai išdžiovintos.

— Išskiriamos dvi džiovintų slyvų kategorijos: valgyti skirtos „Pruneaux d’Agen“ ir toliau perdirbti skirtos „Pruneaux d’Agen“. Šiuo pakeitimu siekiama aiškiau išskirti dvi džiovintų slyvų kategorijas, t. y. džiovintas slyvas, skirtas tiesiogiai parduoti vartotojams, ir džiovintas slyvas, skirtas maisto perdirbimo pramonei.

Kalbant apie vartotojams parduoti skirtas ir valgyti paruoštas džiovintas slyvas, aprašyme patikslinama, kad „500 gramų produkto sudaro ne daugiau kaip 66 vaisiai, kurių drėgnis 35 %“. Šis vaisių kiekis keičia registruotos specifikacijos dalyje „Gamybos būdas“ nustatytą didžiausią 77 vaisių kiekį. Mažiausias vartotojams skirtų ir valgyti paruoštų „Pruneaux d’Agen“ dydis keičiamas taip: 77 vaisių skaičius 500 gramų keičiamas į 66 vaisius, t. y. sumažinamas vaisių skaičius 500 gramų, o tai reiškia, kad vaisiai turi būti didesni.

Džiovintų slyvų be kauliukų kiekis apskaičiuojamas prieš pašalinant kauliuką. Be to, įtraukiama nuostata, kad džiovintos slyvos gali būti parduodamos „su kauliuku arba be kauliuko“. Šiais pakeitimais siekiama leisti parduoti didesnio dydžio slyvas ir įtraukti džiovintų slyvų be kauliuko pardavimą. Šie pakeitimai neturi įtakos produkto savybėms ar jo ryšiui su kilmės vietove.

Toliau perdirbti skirtos „Pruneaux d’Agen“ aiškiai apibrėžiamos taip:

„500 gramų toliau perdirbti skirtų „Pruneaux d’Agen“ gali būti ne daugiau kaip 98 vaisiai, kurių drėgnis nerehidratavus siekia 21 %. Šios džiovintos slyvos negali turėti labai didelių trūkumų ir turi būti bent iš dalies nepažeistos. Jų struktūra pakeičiama prieš išsiunčiant į kitą maisto perdirbimo įmonę. Šis produktas nėra skirtas parduoti galutiniam vartotojui.“

Ši nuostata reikalinga dėl dviejų priežasčių: siekiama apibūdinti džiovintas slyvas, kurioms būdingos „Pruneaux d’Agen“ savybės, tačiau kurios yra skirtos ne parduoti kaip valgyti tinkamos džiovintos slyvos, o perdirbti; taip pat siekiama apsaugoti, kad pastarosios slyvos nesugrįžtų į valgyti skirtų džiovintų slyvų grandinę. Šių džiovintų slyvų dydis išreiškiamas 500 gramų esančiais ne daugiau kaip 98 vaisiais, kurių drėgnis nerehidratavus siekia 21 %. Toks nerehidratuotų vaisių skaičius atitinka 500 gramų esančius iki 35 % drėgnio rehidratuotus ne daugiau kaip 77 vaisius, kurių drėgnis – 35 %, kaip nustatyta registruotoje specifikacijoje, kalbant apie valgyti skirtas džiovintas slyvas.

Be to, maisto perdirbimo pramonei skirtų, tačiau džiovintų slyvų gamybos įmonėje neperdirbtų „Pruneaux d’Agen“ struktūra pakeičiama. Taip apsaugomos „Pruneaux d’Agen“ ypatybės.

Išbraukiamos įpareigojančio pobūdžio neturinčios nuostatos, tokios kaip „Prancūzijoje nėra įprasta džiovinti saulėje“, „šiuo metu „Pruneaux d’Agen“ retai vartotojams parduodamos neapdorotos“, „iš „Pruneaux d’Agen“ pagamintų galutinių produktų gama yra plati ir nuolat kintanti“, „„Pruneaux d’Agen“ pH siekia maždaug 4“, „vidutiniai dydžiai informacijos tikslu pateikiami toliau“.

Su produkto pateikimu susijusi dalis išbraukiama, nes joje pateikiamos nuorodos į bendrąsias taisykles.

5.3. Dalis „Kilmės įrodymas“

Nuostatos dėl deklaravimo prievolės ir registrų tvarkymo išdėstytos atskiroje pastraipoje, kurioje taip pat pateikiamas reikalavimas kiekvienam „Pruneaux d’Agen“ auginimo, džiovinimo, perdirbimo, kauliukų šalinimo ir pakavimo etape dalyvaujančiam veiklos vykdytojui pateikti identifikacijos deklaraciją. Ši deklaracija leidžia nustatyti veiklos vykdytojus, kad būtų galima atlikti patikrinimus.

Atsižvelgiant į dalį „Gamybos būdas“, auginimo registre turi būti nurodoma, per kiek kartų derlius nuimtas, kad būtų galima patikrinti, ar slyvos iš tiesų nuskintos per kelis kartus.

Be to, siekiant produktų partiją apibrėžti kiekviename perdirbimo etape, papildytas partijos apibūdinimas. Įtraukiami tokie patikslinimai:

„Produktų partija – tai:

— iki vaisių dydžio nustatymo etapo: visos tų pačių derliaus ėmimo metų džiovintos slyvos, kurias tas pats augintojas tiekia tai pačiai perdirbimo įmonei, išskyrus tam tikras partijų klases, skiriamas pagal kokybės ar rūšies kriterijų, arba kolektyvinės nuosavybės partijas,

— nuo vaisių dydžio nustatymo iki gamybos pradžios etapo: visos džiovintos slyvos, kurioms būdingos vienodos perdirbimo įmonės nustatytos savybės. Šiame etape viena partija gali būti padalijama į kelias naujas partijas,

— nuo gamybos pradžios etapo iki supakavimo imtinai: visuma vienu metu tokiu pat metodu apdorotų vaisių, pakuojamų į vienodas pakuotes, ženklinamas tuo pačiu partijos numeriu.“

Kalbant apie atsekamumą, įtraukiami tokie patikslinimai:

— derliaus ėmimo metų nuoroda pristatymo kvite, kurį konkreti džiovinimo įmonė, džiovinanti tik savo produkciją, išduoda perdirbimo įmonei,

— atitikties arba neatitikties SGN reikalavimams nuoroda etiketėse, kuriomis ženklinami sandėliuojami pagal dydį surūšiuotos žaliavos padėklai,

— svorio nuoroda etiketėse, kuriomis ženklinamos talpyklos, jei kauliukai šalinami ne perdirbimo ceche.

Šiais pakeitimais siekiama sustiprinti produkto kontrolę.

Suminę gamybos, siuntimo ir galutinio produkto sandėliavimo ataskaitą nuo šiol reikalaujama pateikti tik vieną kartą per metus, t. y. rugpjūčio 31 d., vietoj keturių kartų per metus (kovo 31 d., birželio 30 d., rugpjūčio 31 d. ir gruodžio 31 d.). Šiuo pakeitimu siekiama panaikinti pernelyg griežtą ir nereikalingą ataskaitų teikimą. Rugpjūčio 31 d. pasirinkta todėl, kad ji atitinka ankstesnių prekybos metų pabaigą. Šios vienos ataskaitos pakanka, siekiant užtikrinti atsekamumą perdirbimo įmonių lygmeniu.

5.4. Dalis „Gamybos būdas“

Įtraukiama produkto gamybos diagrama, kurioje patikslinamas kiekvienas gamybos etapas, atsižvelgiant į tai, ar „Pruneaux d’Agen“ džiovintos slyvos bus pateikiamos pusiau sausos, ar ne, ir ar jos bus skirtos valgyti, ar bus skirtos maisto perdirbimo pramonei.

— Vaismedžių auginimo etapo reikalavimai

Veislė

Pastraipa „Vienintelė „Pruneaux d’Agen“ džiovintoms slyvoms ruošti leidžiama veislė yra ‘d’Ente’ veislė, įskaitant ‘Spurdente Ferco’ kloną, išskyrus ‘Primacotes’, ‘Tardicotes’ ir ‘Lorida’ veisles. SGN nuoroda netaikoma ‘Stanley’, ‘Impériale épineuse’ ir kitoms naminių slyvų veislėms.“

keičiama taip:

„„Pruneaux d’Agen“ džiovintoms slyvoms ruošti stricto-sensu leidžiama naudoti tik ‘d’Ente’ veislės atmainas, t. y. neleidžiama naudoti jokios kitos veislės hibridų.“

Šiuo redakcinio pobūdžio pakeitimu siekiama supaprastinti pastraipos tekstą. Šis pakeitimas nekeičia principo produktą ruošti tik iš ‘d’Ente’ veislės slyvų ir patvirtintų augalinių medžiagų.

Vaisių branda imant derlių

Nuorodos, kad vaisiai skinami, kai pasiekia optimalią brandą, kad vaisiai noksta skirtingu laiku, įskaitant skirtingą nokimą ant skirtingų medžių, ir kad derlius rinkėjų arba mašinų imamas per kelis kartus, papildomos tokiomis nuostatomis:

„Augintojai reguliariai refraktometrais tikrina kelių slyvų Brikso vertę, kad galėtų stebėti kiekvieno medžio vaisių sunokimą ir tinkamu metu pradėti nuimti derlių. Kiekvienais metais grupė arba šiuo tikslu grupės paskirta institucija nustato labiausiai paplitusių atmainų derliaus ėmimo pradžią, jei reikia, kiekvienai didelei geografinei vietovei atskirai. Grupė arba šiuo tikslu grupės paskirta institucija šią informaciją perduoda visiems augintojams. Galimas šių datų paankstinimas turi būti pagrįstas visų pirma refraktometriniais matavimais, kurie šiuo tikslu kiekvieną dieną registruojami auginimo registre.“

Šia papildoma nuostata siekiama tiksliai nustatyti derliaus ėmimo pradžios datą, kuri turi būti kuo artimesnė vaisiaus brandos momentui, atsižvelgiant į skirtingą veiklos vykdytojų padėtį. Derliaus ėmimo pradžios datos nustatymas iš esmės pagrįstas empirine nuostata, kad nuo žiedų išsiskleidimo iki derliaus ėmimo pradžios turi praeiti 145 dienos.

Nors tokia nuostata tinka didžiajai daliai atvejų, realaus vaisių sunokimo datos gali šiek tiek skirtis priklausomai nuo veislės atmainos, vaismedžių vietos sklype, dirvožemio pobūdžio, medžių priežiūros ir, nors ir retai, nuo metų.

Todėl, jei augintojas nusprendžia derlių pradėti nuimti anksčiau, nei paskelbė grupė, jis turi išsaugoti kasdien atliekamų refraktometrinių matavimų duomenis kaip įrodymą savo sprendimui pagrįsti.

— Džiovinimo etapo reikalavimai

Išbraukiamos nuostatos dėl bendrųjų higienos taisyklių laikymosi, nes jos susijusios su „Vartojimo kodekso nuostatomis“ ir atitinkamai su bendraisiais teisės aktų reikalavimais.

Redaguojamas tekstas apie slyvų sandėliavimo po skynimo trukmę: „72 val. įprastais metais“ keičiama į „ne ilgiau kaip 2 dienos po vaisių skynimo (D + 2)“. Sandėliavimas vėsioje, bet teigiamoje temperatūroje išlieka alternatyva, leidžianti nukrypti nuo šios taisyklės.

Šiuo pakeitimu siekiama palengvinti kontrolę: pakeitimu panaikinama galimybė skirtingai interpretuoti sąvoką „įprastais metais“ ir nustatoma tikslesnė laikymo trukmė negu 72 val., kai nėra aišku, nuo kada šią trukmę skaičiuoti.

Kalbant apie džiovinimą, registruotoje specifikacijoje pateikta nuoroda „likutinės drėgmės kiekis neviršija 23 %“ keičiama nuoroda „drėgnis ne didesnis negu 35 %, nes taip užtikrinamas ilgalaikis išsilaikymas priklausomai nuo naudojamos sandėliavimo įrangos“. Išbraukiamas sakinys „Vis dėlto išskirtiniais atvejais produktas, vadinamas pusiau sausomis „Pruneau d’Agen“ džiovintomis slyvomis, gaunamas paprasčiausiai džiovinant tol, kol likutinės drėgmės kiekis pasiekia 30–35 %“.

Šiuo pakeitimu siekiama nustatyti vieną likutinės drėgmės viršutinę ribą, kuri būtų privaloma nepriklausomai nuo džiovintų slyvų kategorijos. Registruotoje specifikacijoje nurodytas 23 % drėgnis buvo nustatytas siekiant užtikrinti džiovintų slyvų išsilaikymą aplinkos temperatūroje. Vis dėlto laikymas neigiamoje temperatūroje leidžia sumažinti džiovinimo lygį iki 35 % drėgnio.

— Perdirbimo etapo reikalavimai

Registruotoje specifikacijoje pateikiamos nuostatos, susijusios su produkto aprašymu (500 g negali būti daugiau negu 77 vaisiai, o didžiausias drėgnio lygis yra 35 %), be to, nuorodos į bendruosius teisės aktus (1972 m. rugpjūčio 28 d. bendras keleto ministerijų nutarimas, JT EEK standartas DF-07, maisto srities teisės aktai).

Todėl ši dalis visiškai keičiama toliau nurodytomis nuostatomis, kuriose tiksliau aprašomi perdirbimo etape taikomi reikalavimai. Šiais pakeitimais susisteminama veiklos vykdytojų praktika ir patirtis.

Kalbant apie vaisiaus dydžio matavimą, patikslinama, kad vaisiai matuojami po džiovinimo. Mažiausioms džiovintoms slyvoms SGN netaikoma, o visos kitos, atsižvelgiant į dydį, skirstomos į valgyti skirtas džiovintas slyvas arba perdirbimo pramonei skirtas džiovintas slyvas. Ši dalis išdėstoma taip:

„— Vaisiaus dydžio nustatymas

Kai slyvos išdžiovinamos, matuojamas partijose esančių džiovintų slyvų dydis. Matuojamų džiovintų slyvų padėklų kategorija nustatoma atrankiniu būdu skaičiuojant 500 gramų esantį vidutinį vaisių skaičių, skaičiuojant po 2 vnt. (pvz., 40, 42, 44 ir t. t.).

Perdirbti skiriamos tos „Pruneaux d’Agen“, kurių mažiausias dydis išreiškiamas daugiausia 98 vaisiais 500 g, skaičiuojant po 2 vnt., kai drėgnis yra 21 %. Mažiausioms džiovintoms slyvoms SGN netaikoma.“

Be to, pridedama dalis, kurioje kalbama apie vaisių maišymą pagal dydį, nes tai yra vienas iš techniškiausių „Pruneaux d’Agen“ perdirbimo proceso etapų. Šiuo procesu siekiama išvengti rehidratacijos neigiamo poveikio džiovintų slyvų dydžiui ir užtikrinti, kad būtų laikomasi dydžio vienodumo taisyklės, įtvirtintos pakavimo nuostatose. Ši dalis išdėstoma taip:

„Kalbant apie valgyti skirtas „Pruneaux d’Agen“, maišomos įvairių dydžių slyvos, prieš rehidrataciją paimtos iš žaliavų atsargų. Šiuo veiksmu siekiama išvengti rehidratacijos iki 35 % neigiamo poveikio džiovintų slyvų dydžiui ir užtikrinti, kad būtų laikomasi dydžio vienodumo taisyklės, nustatytos dalyje „Pakavimas“. Norimas dydis – tai prekyboje naudojamas vaisių, kurių drėgnis 35 %, dydis, pagrįstas skaičiavimu po 5 vnt. – tuomet 500 gramų turi būti iki 33 vaisių (didžiausi vaisiai), arba skaičiavimu po 11 vnt. – tuomet turi būti iki 66 vaisių (mažiausi vaisiai, kuriems taikoma SGN).“

Kalbant apie džiovintų slyvų rūšiavimą, šioje dalyje išdėstomos visos nuostatos, susijusios su trūkumais, kurie skirstomi taip: labai dideli trūkumai, dideli trūkumai, išvaizdos trūkumai. Specifikacijoje ši nuostata formuluojama taip:

„— Rūšiavimas:

SGN netaikoma toms džiovintoms slyvoms, kurios turi labai didelių trūkumų. Labai dideliais trūkumais laikoma:

— pelėsis, puviniai, gyvi arba negyvi vabzdžiai, gyvos erkės, svetimkūniai,

— vaisiai su matomais nokimo ar maistinių medžiagų trūkumais (nesunokę vaisiai), nešvarūs, visiškai sutraiškyti, susikaramelizavę, grybelių pažeisti vaisiai.

Valgyti skirtos „Pruneaux d’Agen“ džiovintos slyvos su kauliuku ar be kauliuko gali turėti daugiausia 5 % didelių trūkumų.

Dideliais trūkumais visų pirma laikomi parazitų arba fermentacijos sukelti minkštimo pažeidimai ir dideli odelės pažeidimai (pažeidžiantys minkštimą arba ne), kurie apima daugiau nei vieną šešioliktąją matomo džiovintos slyvos paviršiaus.

Perdirbti skirtos „Pruneaux d’Agen“ gali turėti tam tikrų išvaizdos trūkumų, nepaveikiančių minkštimo kokybės. Šie vaisiai turi būti bent iš dalies nepažeisti.“

Kalbant apie rehidratavimą, įtraukiama dalis apie šį neišvengiamą džiovintų slyvų paruošimo etapą, kurioje patikslinama džiovintų slyvų rehidratavimo riba, kurią viršijus vaisiai nebelaikomi džiovintais. Nuostata yra tokia:

„— Rehidratavimas

Išskyrus pusiau sausas džiovintas slyvas ir tam tikrais atvejais pakeistos struktūros džiovintas slyvas, „Pruneaux d’Agen“ rehidratuojamos vandeniu arba garais.

Po rehidratacijos „Pruneaux d’Agen“ partijose didžiausias džiovintų slyvų su kauliukais ar be jų dydis išreiškiamas 500 gramų esančiais daugiausia 66 vaisiais, kurių drėgnis 35 %. Drėgnio kiekis turi būti ne didesnis nei 35 %.“

Specifikacijoje nurodytame JT EEK standarte įtvirtintos nuostatos dėl kauliukų šalinimo, leistino kauliukų ar jų dalių kiekio iš dalies keičiamos taip:

„— Kauliukų šalinimas

Šis procesas nėra privalomas. Jo tikslas – mechaniniu arba rankiniu būdu pašalinti kauliuką.

Kauliukus gali pašalinti perdirbimo įmonė, naudodama savo įrenginius, arba vienas ar keli grupės nustatyti subrangovai. Subrangos atveju reikia taikyti konkrečias 4.2 dalyje nustatytas taisykles.

Leistinas kauliukų ar jų dalių kiekis turi būti ne didesnis nei 2 % toje pačioje pakuotėje esančio kiekio svorio.“

Pateikiama tokia su pusiau sausų džiovintų slyvų sandėliavimu susijusi dalis:

„— Pusiau sausų džiovintų slyvų sandėliavimas

Pusiau sausos džiovintos slyvos gali būti laikomos neigiamoje temperatūroje.

Siekiant geriausiai išsaugoti produkto juslines savybes, perėjimas į teigiamą temperatūrą turi vykti nenaudojant jokių atšilimą greitinančių metodų.“

Tokio sandėliavimo tikslas – panaudojant laikymo neigiamoje temperatūroje etapą laiko požiūriu paskirstyti pusiau sausų džiovintų slyvų pateikimą prekybai.

Įtraukiama nuostata dėl džiovintų slyvų struktūros keitimo. Šiuo veiksmu, t. y. kai džiovintų slyvų struktūra pažeidžiama, kad jos nebegalėtų būti tiesiogiai pateikiamos vartotojui, siekiama užtikrinti, kad maisto perdirbimo pramonei skirtos džiovintos slyvos nepatektų į valgyti skirtų džiovintų slyvų rinką. Ši nuostata formuluojama taip:

„— Struktūros pakeitimas

Prieš išsiunčiant į kitą maisto perdirbimo įmonę, pažeidžiama maisto perdirbimo pramonei skirtų „Pruneaux d’Agen“ struktūra.

Struktūros pakeitimas yra su maisto perdirbimo pramonei skirtų džiovintų slyvų partijos vaisiais atliekamas fizinis veiksmas, kuriuo siekiama neleisti, kad šios slyvos būtų pateikiamos galutiniam vartotojui. Šiuo veiksmu negrįžtamai pakeičiama vaisiaus forma, tekstūra arba struktūra.“

Kalbant apie pakavimą, nustatyta tokia vienodo dydžio taisyklė:

„— Valgyti skirtų „Pruneaux d’Agen“ pakavimas

Tos pačios nuorodos valgyti skirtų „Pruneaux d’Agen“ pakuotės arba pakuočių partijos turinys turi būti vienodas, visų pirma kalbant apie kokybę, išvaizdą ir dydį.

Vienodas dydis

Supakuotos džiovintos slyvos turi būti akivaizdžiai vienodo dydžio. Vidutinis dydžio skirtumas tarp padėkluose laikomos žaliavos vaisių, kurie naudojami tai pačiai partijai sudaryti, negali viršyti 16 punktų. Pvz.: 44–60 imtinai arba 46–62 imtinai ir pan.

Kokybė ir išvaizda

„Pruneaux d’Agen“ džiovintos slyvos su kauliukais arba be jų yra mėsingos, jų odelė susiraukšlėjusi, bet nesuskilinėjusi ir nesutrūkinėjusi (išskyrus, jei reikia, kauliuko šalinimo skylutes), vaisiai nėra susikaramelizavę.

Leistinas pirmiau nurodytų nuostatų neatitinkančių vaisių skaičius – ne daugiau kaip 10 %. Tačiau didelių pažeidimų turinčių vaisių negali būti daugiau negu 5 %. Draudžiama naudoti vaisius su labai dideliais pažeidimais.“

Įtraukiama dalis apie stabilizavimą, nes šis etapas būtinas norint išlaikyti rehidratuotas džiovintas slyvas. Ši dalis yra tokia:

„— Stabilizavimas

Rehidratuotos džiovintos slyvos praranda ilgo išsilaikymo savybę, todėl turi būti stabilizuotos. Galutinio produkto stabilizavimą galima užtikrinti prieš pakavimą įdedant konservavimo medžiagų arba pasterizuojant supakuotą produktą.“

Visais šiais pakeitimais siekiama užtikrinti, kad būtų išlaikomos SGN savybės.

5.5. Dalis „Ženklinimas“

Pastraipa: „Etiketėje nurodomi tokie pavadinimai: „Pruneaux d’Agen“ arba „Pruneaux d’Agen mi-cuits“. Be to, ženklinimas etiketėmis turi atitikti galiojančiuose teisės aktuose nustatytus reikalavimus.“ keičiama taip:

„Etiketėje pateikiamos tokios nuorodos:

— „Pruneaux d’Agen“ ir, jei reikia, nuoroda „mi-cuits“ (liet. pusiau sausos),

— be teisės aktuose nustatytų nuorodų, tokios papildomos nuorodos: „— Tik valgyti skirtos džiovintos slyvos — Dydis, kuris apibūdinamas atitinkamu pavadinimu nurodant arba nenurodant mažiausią ir didžiausią 500 gramų esančių vaisių skaičių: „x/y vaisių 500 g“: — : „Labai stambios“ : ne daugiau kaip 33 vaisiai — : „Stambios“ : 33–44 vaisiai — : „Labai didelės“ : 44–55 vaisiai — : „Didelės“ : 55–66 vaisiai — Didžiausias drėgnis procentais — arba viena iš šių nuorodų: — „Didžiausias drėgnis – 26 %“ (vandens kiekis – ne didesnis negu 26 %) — „Didžiausias drėgnis – 29 %“ (vandens kiekis – 26–29 %) — „Didžiausias drėgnis – 35 %“ (vandens kiekis – 29–35 %) — arba nuoroda apie tikslų vandens kiekį pakavimo metu.“ „— Visos „Pruneaux d’Agen“ — Aiškiai nurodomas Europos Sąjungoje įsisteigęs pardavėjas ir, jei jis nėra ir perdirbėjas, kodas, leidžiantis tiesiogiai identifikuoti perdirbimo įmonę, kuri galutinai supakavo parduoti skirtą produktą. — Jei perdirbimo įmonės pavadinimas aiškiai nenurodomas ant pakuotės, tuomet nurodoma: „Atitinka SGN „Pruneaux d’Agen“ specifikaciją BP 130 – 47303 Villeneuve-sur-Lot CEDEX“ — Gamybos partijos numeris — „Pruneaux d’Agen“ negali būti pateikiamos visuomenei, siunčiamos, pateikiamos parduoti arba parduodamos, jeigu skelbimuose, reklaminiuose lapeliuose, etiketėse, sąskaitose faktūrose ar ant įvairios taros neužrašytas „Pruneaux d’Agen“ pavadinimas. — Dokumentuose, kuriuose nurodomos maisto perdirbimo pramonei skirtos džiovintos slyvos, šalia pavadinimo „Pruneaux d’Agen“ turi būti aiškiai užrašyta frazė „pakeistos struktūros“, jeigu šie dokumentai pridedami vaisių partijas siunčiant į kitas maisto perdirbimo įmones.““

Šiais pakeitimais siekiama geriau informuoti vartotoją apie parduodamų „Pruneaux d’Agen“ savybes ir palengvinti produkto atsekamumą, kai to pareikalaujama.

5.6. Dalis „Kita“

— Specifikacijos pakeitimai

Specifikacijoje padaryta daug formos pakeitimų (pastraipų perkėlimas, sujungimas, ryšio su kilmės vieta perrašymas siekiant pabrėžti geografinės vietovės ypatumus, produkto savybes ir priežastinį ryšį, priedų, kuriuose pateikiamos įpareigojančio pobūdžio neturinčios nuostatos, panaikinimas), kurie nedaro poveikio galiojančioms specifikacijos nuostatoms.

— Atsakinga valstybės narės institucija

Atsižvelgiant į Reglamento (ES) Nr. 1151/2012 nuostatas pridedami valstybės narės kompetentingos tarnybos „Institut national de la qualité et de l’origine“ (INAO) duomenys.

— Pareiškėjų grupė

Atnaujinami pasikeitę pareiškėjų grupės duomenys.

— Produkto rūšis

Siekiant atitikti Įgyvendinimo reglamento (ES) Nr. 668/2014 XI priedo nuostatas iš dalies pakeičiama nuoroda į produkto rūšį.

— Geografinė vietovė

Geografinės vietovės ribos nekeičiamos. Galimi tik formos pakeitimai: žemėlapis ir kantonų sąrašas pakeistas tikslesniu atitinkamų komunų sąrašu.

Įpareigojimas pakuoti geografinėje vietovėje jau yra aiškiai nurodytas registruotoje specifikacijoje. Įtraukiama nuostata, kad kauliukų šalinimo cechai taip pat turi būti geografinėje vietovėje. Šiuo patikslinimu siekiama užtikrinti, kad visi veiksmai iki pakavimo būtų atliekami geografinėje vietovėje. Reikalavimas pakuoti geografinėje vietovėje taikomas tik valgyti skirtoms džiovintoms slyvoms, jis netaikomas maisto perdirbimo pramonei skirtiems vaisiams. Be to, specifikacija papildoma reikalingomis pagrindžiamosiomis detalėmis. Ši nuostata išdėstoma taip:

„Pakavimas geografinėje vietovėje būtinas siekiant išsaugoti valgyti skirtų „Pruneaux d’Agen“ savybes. Rehidratuotos arba vien tik išdžiovintos slyvos, kalbant apie pusiau sausas džiovintas slyvas, praranda ilgo išsilaikymo savybę, todėl turi būti stabilizuojamos. Taigi jos supakuojamos ir tuomet galutinėje pakuotėje pasterizuojamos. Šie veiksmai atliekami vienas po kito ir yra „Pruneaux d’Agen“ gamybos proceso dalis. Pasterizavimas, labiausiai paplitęs galutinių produktų stabilizavimo būdas, turi būti atliekamas tik hermetiškai uždarius galutines pakuotes. Be to, dėl tam tikrų papildomų veiksmų, kalbant apie produkto pateikimą, būtina atitinkamai paruošti partijas ir jų pakuotes. To reikia, pavyzdžiui, laikantis vienodo dydžio taisyklės, kai produktą prieš rehidrataciją ir pakavimo metu reikia atitinkamai paruošti. Be to, pakavimas geografinėje vietovėje palengvina produktų atsekamumą ir kontrolę.“

Kontrolės institucija

Kontrolės institucijos duomenys pakeisti už kontrolę atsakingos įstaigos duomenimis. Šiuo pakeitimu siekiama, kad pasikeitus kontrolės institucijai nereikėtų keisti produkto specifikacijos.

Nacionaliniai reikalavimai

Nacionaliniai reikalavimai pateikiami lentelėje, kurioje nurodomi pagrindiniai tikrintini specifikacijos punktai ir jų vertinimo metodas. Šia nuostata siekiama palengvinti kontrolę.

BENDRASIS DOKUMENTAS

„Pruneaux d’Agen“

ES Nr. PGI-FR-0149-AM01 – 18.5.2017

SKVN ( ) SGN ( X )

1. Pavadinimas

„Pruneaux d’Agen“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

„Pruneaux d’Agen“ – be papildomų saldiklių džiovintos ‘d’Ente’ veislės slyvos, kurios skinamos, kai pasiekia optimalią brandą. Jos yra ovalios formos ir tamsiai rudos arba juodos blizgios spalvos. Džiovistos slyvos yra minkštos tekstūros, o gelsvai rudas arba aukso geltonumo minkštimas nesusikaramelizavęs.

„Pruneaux d’Agen“ gaunamos džiovinimą sustabdant tuo metu, kai vaisiaus drėgnis nukrenta iki 30–35 %, ir, jei toliau nėra rehidratuojamos, gali būti parduodamos su nuoroda „mi-cuits“ (liet. pusiau sausos).

„Pruneaux d’Agen“ gali būti parduodamos su kauliuku, be kauliuko arba pakeistos struktūros.

Valgyti skirtos „Pruneaux d’Agen“ parduodamos su kauliuku arba be kauliuko, 500 gramų produkto sudaro ne daugiau kaip 66 vaisiai, kurių drėgnis 35 %. Džiovintų slyvų be kauliukų dydis apskaičiuojamas prieš pašalinant kauliuką.

Pateikiamos vienodo dydžio džiovintos slyvos. Jos yra mėsingos, jų odelė susiraukšlėjusi, bet nesuskilinėjusi ir nesutrūkinėjusi (išskyrus kauliuko šalinimo skylutes). Džiovintose slyvose gali būti mažiau negu 10 % (svorio) vaisių su trūkumais, iš kurių mažiau negu 5 % – dideli trūkumai, o labai didelių trūkumų turi nebūti.

500 gramų toliau perdirbti skirtų „Pruneaux d’Agen“ gali būti ne daugiau kaip 98 vaisiai, kurių drėgnis nerehidratavus siekia 21 %. Šios džiovintos slyvos negali turėti labai didelių trūkumų ir turi būti bent iš dalies nepažeistos. Jų struktūra pakeičiama prieš išsiunčiant į kitą maisto perdirbimo įmonę. Šis produktas nėra skirtas parduoti galutiniam vartotojui.

Labai dideliais trūkumais laikoma:

— pelėsis, puviniai, gyvi arba negyvi vabzdžiai, gyvos erkės, svetimkūniai,

— vaisiai su matomais nokimo ar maistinių medžiagų trūkumais (nesunokę vaisiai), nešvarūs, visiškai sutraiškyti, susikaramelizavę, grybelių pažeisti vaisiai.

„Pruneaux d’Agen“ niekada nemaišomos su kitos kilmės vietos arba kitos veislės džiovintomis slyvomis.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

„Pruneaux d’Agen“ gaunamos iš ‘d’Ente’ veislės slyvų, užaugintų ir nuskintų geografinėje vietovėje, kurios dirvožemio ir klimato sąlygos tinka didelėms labai saldžioms slyvoms auginti.

Šios vietovės klimatas tinka ‘d’Ente’ veislės vaismedžiams auginti, nes dėl jo slyvos pasižymi ypatinga saldumo bei rūgštumo pusiausvyra ir tam tikru minkštumu bei odelės plonumu.

3.4. Specialūs gamybos veiksmai, atliktini nustatytoje geografinėje vietovėje

Slyvos turi būti auginamos, džiovinamos, perdirbamos ir jų kauliukai išimami SGN geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Pakavimas geografinėje vietovėje būtinas siekiant išsaugoti valgyti skirtų „Pruneaux d’Agen“ savybes. Rehidratuotos arba vien tik išdžiovintos slyvos, kalbant apie pusiau sausas džiovintas slyvas, praranda ilgo išsilaikymo savybę, todėl turi būti stabilizuojamos. Taigi jos supakuojamos ir tuomet galutinėje pakuotėje pasterizuojamos. Šie veiksmai atliekami vienas po kito ir yra sudedamoji gamybos proceso dalis, kuri taip pat palengvina produktų atsekamumą ir kontrolę.

Be to, dėl tam tikrų papildomų veiksmų, kalbant apie produkto pateikimą, būtina atitinkamai paruošti partijas ir jų pakuotes. To reikia, pavyzdžiui, laikantis vienodo dydžio taisyklės, kai produktą prieš rehidrataciją ir pakavimo metu reikia atitinkamai paruošti.

Toliau perdirbti skirtoms „Pruneaux d’Agen“ netaikomas įpareigojimas pakuoti geografinėje vietovėje.

3.6. Specialios produkto registruotu pavadinimu ženklinimo taisyklės

Etiketėje pateikiamos tokios nuorodos:

— „Pruneaux d’Agen“ ir, jei reikia, nuoroda „mi-cuits“ (liet. pusiau sausos)

— Tik valgyti skirtos džiovintos slyvos — Dydis, kuris apibūdinamas atitinkamu pavadinimu nurodant arba nenurodant mažiausią ir didžiausią 500 gramų esančių vaisių skaičių: „x/y vaisių 500 g“: — : „Labai stambios“ : ne daugiau kaip 33 vaisiai 500 g — : „Stambios“ : 33–44 vaisiai 500 g — : „Labai didelės“ : 44–55 vaisiai 500 g — : „Didelės“ : 55–66 vaisiai 500 g — Didžiausias drėgnis procentais — arba viena iš šių nuorodų: — „Didžiausias drėgnis – 26 %“ (vandens kiekis – ne didesnis negu 26 %) — „Didžiausias drėgnis – 29 %“ (vandens kiekis – 26–29 %) — „Didžiausias drėgnis – 35 %“ (vandens kiekis – 29–35 %) — arba nuoroda apie tikslų vandens kiekį pakavimo metu.

— Visos „Pruneaux d’Agen“ — Aiškiai nurodomas Europos Sąjungoje įsisteigęs pardavėjas ir, jei jis nėra ir perdirbėjas, kodas, leidžiantis tiesiogiai identifikuoti perdirbimo įmonę, kuri galutinai supakavo parduoti skirtą produktą. — Jei perdirbimo įmonės pavadinimas aiškiai nenurodomas ant pakuotės, tuomet nurodoma: „Atitinka SGN „Pruneaux d’Agen“ specifikaciją BP 130 – 47303 Villeneuve-sur-Lot CEDEX“ — Gamybos partijos numeris.

— „Pruneaux d’Agen“ negali būti pateikiamos visuomenei, siunčiamos, pateikiamos parduoti arba parduodamos, jeigu skelbimuose, reklaminiuose lapeliuose, etiketėse, sąskaitose faktūrose ar ant įvairios taros neužrašytas „Pruneaux d’Agen“ pavadinimas.

— Dokumentuose, kuriuose nurodomos maisto perdirbimo pramonei skirtos džiovintos slyvos, šalia pavadinimo „Pruneaux d’Agen“ turi būti aiškiai užrašyta frazė „pakeistos struktūros“, jeigu šie dokumentai pridedami vaisių partijas siunčiant į kitas maisto perdirbimo įmones.

4. Glaustas geografinės vietovės apibūdinimas

SGN „Pruneaux d’Agen“ geografinė vietovė apima visas komunas, priklausančias toliau nurodytiems kantonams:

Dordonės departamentas: Beaumont, Belvès, Bergerac, Domme, Eymet, Issigeac, La Force, Le Bugue, Le Buisson-de-Cadouin, Monpazier, Montpon Ménestérol, Sigoulès, Velines, Villefranche-de-Lonchat, Villefranche-du-Périgord.

ŽERO departamentas: Condom, Eauze, Fleurance, Jegun, Lectoure, Mauvezin, Miradoux, Montréal, Saint-Clar, Valence-sur-Baïse, Vic-Fezensac.

Žirondos departamentas: Auros, Branne, Carbon-Blanc, Castillon-La-Bataille, Cenon, Créon, La Réole, Lussac, Monségur, Pellegrue, Pujols, Sauveterre-de-Guyenne, Sainte-Foy-La-Grande.

Lo departamentas: Bretenoux, Castelnau-Montratier, Catus, Cazals, Figeac, Gourdon, Lacapelle Marival, Lalbenque, Livernon, Luzech, Montcuq, Puy l’Evêque, Saint-Céré, Saint-Germain-du-Bel-Air, Salviac.

Lo ir Garonos departamentas: visas departamentas, išskyrus Houeillès kantoną.

Tarno ir Garonos departamentas: visas departamentas, išskyrus Caylus, Saint-Antonin-Noble-Val ir Villebrumier kantonus.

5. Ryšys su geografine vietove

Vietovės ypatumai

Prancūzijos pietvakariuose esanti SGN „Pruneaux d’Agen“ geografinė vietovė išsidėsčiusi šalia Aženo miesto, kuris nuo XVIII amžiaus yra apylinkėse užaugintų slyvų pakrovimo uostas ir kuris šiam produktui suteikė savo vardą.

Geografinė vietovė sutampa su tradicine ‘d’Ente’ veislės slyvų auginimo vieta. Šios veislės vaismedžiai iš esmės auga aukštumų zonos, kurią supa link Garonos tekančios upės, šlaituose. Šiai vietovei labiausiai būdingas molingas klintinis dirvožemis. Slyvmedžiams netinka drėgna žemė. Jiems labiau tinka pralaidus ir saikingai drėgnas dirvožemis.

Auginimo vietovė išsidėsčiusi pereinamojoje zonoje, kurioje Viduržemio jūros įtaką keičia vandenyno įtaka. Šiai zonai būdingas per visus metus pasiskirstęs kritulių kiekis. Kalbant apie temperatūrą, žiemos yra šaltos, pavasariai – šilti su labai retai pasitaikančiomis šalnomis, o vasaros – karštos su dėl audringų liūčių atvėstančiomis naktimis.

„Pruneaux d’Agen“ auginimas labiausiai suklestėjo XVIII amžiuje. Taip nutiko dėl to, kad ‘d’Ente’ veislės slyvmedžiai paplito šlaitingose vietovėse, o šios veislės vaisiai puikiai tiko džiovinti, taigi jie pakeitė kitų veislių slyvmedžius. Be to, išplito džiovinimo būdas, kai slyvos pradedamos džiovinti saulėje, o užbaigiamos duonos krosnyje.

Taigi dėl savo maistinių savybių, nesudėtingo laikymo ir gabenimo „Pruneaux d’Agen“ greitai tapo plačiai prekiaujamu produktu. Tuo metu kai kuriuose regiono miestuose buvo priimtos pirmosios rinkos reglamentavimo taisyklės, parodžiusios, koks svarbus regioninei ekonomikai yra šis produktas.

Slyvmedžių auginimas buvo plėtojamas ir XIX amžiuje, taip pat atsirado specialiai slyvoms džiovinti sukurtos džiovyklės. „Pruneaux d’Agen“ tapo žinomos visame pasaulyje. Tai liudija Levo Tolstojaus kūrinio „Ivano Iljičiaus mirtis“ (1886 m.) X skyrius:

„Jam buvo pasiūlyta slyvų. Jos iškart priminė vaikystėje valgytas juodas susiraukšlėjusias Aženo džiovintas slyvas, dėl kurių seilės tekėdavo tol, kol likdavo tik kauliukas.“

1894 m. vien tik Lo ir Garonos departamente augo penki milijonai vaisius vedančių slyvmedžių ir milijonas jaunų medžių. Slyvmedžiai buvo auginami ir gretimuose Žero, Tarno ir Garonos, Lo, Dordonės ir Žirondos departamentuose.

Pirmoje XX amžiaus pusėje dėl naujų slyvas auginančių šalių konkurencijos ir Pirmojo pasaulinio karo poveikio žemės ūkiui „Pruneaux d’Agen“ auginimo mastas smarkiai krito.

Po Antrojo pasaulinio karo Prancūzijoje slyvų auginimas vėl sparčiai išplito, nes buvo pasodinta modernių slyvmedžių sodų, kuriuose auginamos naujos ’d’Ente’ veislės slyvų atmainos. Be to, pažangos pasiekta techninės įrangos srityje, pvz., sukurti džiovinimo tuneliai. Vis dėlto svarbiausia šių slyvų gamybos detalė yra patirtis: medžių aukščio priežiūra, vaisių skynimas, kai jie pasiekia optimalią brandą, slyvų džiovinimo kontrolė siekiant reikalaujamo galutinio drėgnio nesudeginant vaisių.

Norint užauginti gražias slyvas, slyvmedžiai genimi kiekvienais metais (siekiama vaisiams vesti tinkamo aukščio). Dėl medžių aukščio lengviau patenka saulės spinduliai, o vaisiai sunoksta vienu metu ir būna sveiki. Mažesnis aukštis lemia mažesnį vaisių kiekį, todėl užtikrinama vientisa geros kokybės produkcija (dideli vaisiai) ir puikus produktyvumas.

Vaisiai skinami tuomet, kai slyvos visiškai sunoksta ir savaime arba šiek tiek pakračius medį pradeda kristi. Šiuo metu naudojamas ir kitas metodas, padedantis nustatyti geriausią metą vaisiams skinti: refraktometru surenkami keli lašai sulčių. Šiuo aparatu nustatomas slyvoje esančio cukraus kiekis.

Perdirbimo įmonės taip pat plėtoja rehidratacijos ir konservavimo metodus, kurie leidžia pateikti vartoti paruoštą produktą, nors tradiciškai „Pruneaux d’Agen“ vartotojams vis dar parduodamos „sausos“ ir jie slyvas rehidratuoja patys. Rehidratacijos procesu siekiama suminkštinti džiovintų slyvų minkštimą „nepraskiedžiant“ jų skoninių savybių. Gamybos metodas, trukmė ir temperatūra yra veiksniai, kurie leidžia perdirbimo įmonėms gaminti džiovintas slyvas išsaugant visus aromatus ir suminkštinant minkštimą.

Be to, vietinės maisto gamybos įmonės iš „Pruneaux d’Agen“ gamina saldumynus ir kitus produkto įvaizdį palaikančius gaminius, kuriems sunaudojami mažiausi arba nedidelių išvaizdos trūkumų turintys vaisiai, kuriuos sudėtinga parduoti kaip vartoti paruoštas džiovintas slyvas.

Produkto ypatumai

„Pruneaux d’Agen“ būdinga minkšta tekstūra, gelsvai rudas arba aukso geltonumo nesusikaramelizavęs minkštimas, blizgus, bet nelipnus paviršius.

Valgyti skirtos „Pruneaux d’Agen“ išsiskiria savo dydžiu.

Šios džiovintos slyvos nuo seno garsėja geru vardu.

Priežastinis ryšys

Priežastinis ryšys grindžiamas „Pruneaux d’Agen“ kokybe ir geru vardu.

Vietovės dirvožemio ir klimato sąlygos palankios auginti didelėms ir itin saldžioms slyvoms, kurios naudojamos „Pruneaux d’Agen“ gaminti.

Šioje vietovėje itin gerai auga ‘d’Ente’ veislės slyvmedžiai. Šie medžiai puikiai auga molingame klintiniame dirvožemyje, kuris palankiai veikia medžio vešėjimą. Tinkamas klimatas, pasižymintis gana šaltomis žiemomis, labai retai pasitaikančiomis šalnomis pavasarį, kai medžiai mezga vaisius, ir karštomis dienomis bei vėsiomis naktimis vasarą, taip pat palankiai veikia medžių augimą, vaisiams suteikia ypatingą saldumo bei rūgštumo pusiausvyrą ir lemia tam tikrą minkštumą bei odelės plonumą.

Šios gamtinės sąlygos ir augintojų patirtis, visų pirma kalbant apie medžių aukštį ir vaisių brandą derliaus ėmimo metu, leidžia užauginti dideles ir labai saldžias slyvas, iš kurių gaminamos ypatingos „Pruneaux d’Agen“.

Džiovinimas yra procesas, lemiantis „Pruneaux d’Agen“ kokybę ir įrodantis specifinę džiovintojų, kurie turi įvaldyti džiovinimo atsižvelgiant į šviežių slyvų kokybę meną, kad pasiektų norimą drėgnį, patirtį. Taip gaunamos džiovintos slyvos, kurių minkštimas yra gelsvai rudos arba aukso geltonumo spalvos, bet nėra susikaramelizavęs.

Be to, perdirbimo įmonės išplėtojo rehidratacijos metodus, leidžiančius siūlyti minkštos tekstūros, blizgias, bet nelipnias džiovintas slyvas.

Dėl maistinių savybių, nesudėtingo laikymo ir gabenimo „Pruneaux d’Agen“ nuo XVIII amžiaus pabaigos įgijo labai gerą tarptautinio masto vardą.

„Pruneaux d’Agen“ prekybą skatina ir jų gerą vardą garsina įvairūs vietiniai renginiai. Galima paminėti Aženo mieste vykstantį renginį „Pruneau Show“ arba pačiame auginimo vietovės centre esančiame Sent Obeno (47) mieste vykstančią mugę, kurie leidžia realiai pajusti produkto ryšį su vietove.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://extranet.inao.gouv.fr/fichier/3-20171106CDCIGPPruneauxdAgenrevu-nelleversion.pdf